दरवाजा खटखटाती चुड़ैल से मुंहनुचवा तक, जब इन घटनाओं से दहशत में था देश - trending clicks AajTak
दरवाजा खटखटाती चुड़ैल से मुंहनुचवा तक, जब इन घटनाओं से दहशत में था देश
दिल्ली-एनसीआर, यूपी, मध्य प्रदेश, हरियाणा और राजस्थान जैसे एक बड़े इलाके और कई राज्यों में जारी महिलाओं की चोटियां कटने की वारदातों ने हर किसी को उलझा रखा है. इस मामले में अभी तक किसी की भी गिरफ्तारी नहीं हो पाई है. हालांकि इन घटनाओं से लोगों के बीच डर का माहौल है.
चोटी काटने वाली इन घटनाओं से मंकीमैन की यादें ताजा हो गई है. 2001 में भी दिल्ली मंकीमैन की गिरफ्त में आई थी.मंकीमैन का आतंक दिल्ली में यमुनापार के इलाकों से शुरू हुआ था.
लोगों का कहना था कि मंकीमैन अपने हाथों में लोहे का पंजा पहने रहता था और लोगों की छत पर चढ़ कर अपना निशाना बनाता था. ये मंकीमैन कौन था इसकी गुत्थी आज तक कोई नहीं सुलझा पाया है.
मुंहनोचवा का मतलब है- कोई ऐसा जो आपका मुंह नोच ले. सन 2000 के शुरुआत में कानपुर के लोगों के दिल में इस मुंहनोचवा का डर बैठ गया था.
ख़बरों के अनुसार मुंहनोचवा रात के अंधेरे में लोगों पर हमला करता था और उनका मुंह नोच देता था. इस मुंहनोचवा ने सात लोगों की जान ली और कइयों को घायल भी किया था.
हालांकि मंकीमैन की तरह ही मुंहनुचवा कौन था और कहां गया? ये कोई पता नहीं लगा पाया.
90 के दशक में कर्नाटक की राजधानी बेंगलुरु में एक चुड़ैल की अफवाह से दशहत में था. लोगों का मानना था कि ये चुड़ैल शहर में घूमती रहती है और लोगों के दरवाज़ों पर खटखटाती है. अगर आपने दरवाज़ा खोल दिया तो आपकी मौत पक्की है. ऐसे में लोग घर के बाहर 'नाले बा' लिखते थे. इसका मतलब है कि 'कल आना'. इसे देख कर चुड़ैल उस दिन आपके घर नहीं आती. यही नहीं बेंगलुरु के कुछ इलाकों में 1 अप्रैल को 'नाले बा डे' भी मनाया जाता है.
1985 से 1988 के बीच मुंबई में सिलसिलेवार ढंग से हुए 12 लोगों की मौत ने तलहका मचा दिया था. सभी मृतकों की मौत एक ही तरीके से की गई थी. सभी मृतकों के सिर पर पत्थर से हमला किया था अथवा उन्हें पत्थर से कुचल कर मारा गया था.
रिकॉर्ड के मुताबिक मारे गए सभी पीड़ित बेघर थे और सड़क पर सोते थे. इस सीरियल किलर को स्टोनमैन नाम दिया गया. हालांकि 12 लोगों की मौत के बाद साल 1988 मुंबई में स्टोनमैन किलर का आतंक एकाएक खत्म हो गया, लेकिन साल 1989 में कोलकाता में एक बार स्टोनमैन की हत्या का मामला सुर्खियों में आ गया. इस दौरान कोलकाता में कुल 13 लोगों की हत्या की रिपोर्ट दर्ज हुई. हत्या का तरीका हूबहू मुंबई जैसा ही था. साल 2009 में मनीष गुप्ता के निर्देशन में एक फिल्म भी सीरियल किलर स्टोनमैन बनाई गई थी.
1983 में कर्नाटक के शहर पवगाड़ा में पांच साल तक की बच्चीयां आधी रात को रहस्यमय ढंग से गायब होने लगी थी. गांववालों का मानना था कि इन घटनाओं को कोई भेड़िये जैसा दिखने वाला शख्स अंजाम दे रहा है. जांच के दौरान पुलिस को खून से लथपथ कपड़े मिलते थे लेकिन इन लड़कियों का कोई पता नहीं लगा. पवगाड़ा के अलावा रायचूर, विजयपुरा और यादगीर में भी ऐसी ही घटनाएं सामने आई थी.
2005 में आई फिल्म अक्सर में हिमेश रेशमिया का सुपरहिट गाना 'झलक दिखला जा' गाना पार्टियों में खूब बजा था. लेकिन गुजरात के आनंद में इस गाने पर बैन लग गया था. दरअसल कुछ लोग इस गाने को सुनने के बाद पागलों जैसी हरकतें करने लग गए थे. कुछ का कहना था कि इस गाने को बजाने से आत्माएं आपके शरीर पर कब्ज़ा कर लेती थीं.
मेघालय के गारो हिल्स में एक विशाल वानर रहता है जिसे स्थानीय लोग मंडे बुरुंग बुलाते हैं. कहा जाता है कि ये वानर किसी पर हमला नहीं करता लेकिन कइयों ने इसे जंगल में देखा है. इस 9 फुट के वानर की तरह ही नेपाल के लोग येती के देखे जाने की बात कहते हैं.